น้ำมันดิบปิดลบ ตลาดคาดการณ์สต็อกพุ่ง
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงเมื่อคืนนี้ (17 พ.ย.) หลังจากมีการคาดการณ์ในตลาดว่า สต็อกน้ำมันดิบของสหรัฐจะเพิ่มขึ้นอีก ซึ่งกระแสคาดการณ์ดังกล่าวส่งผลให้นักลงทุนวิตกกังวลเกี่ยวกับภาวะปริมาณน้ำมันล้นตลาด 
18 พ.ย. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนธ.ค.ลดลง 1.07 ดอลลาร์ หรือ 2.6% ปิด (17 พ.ย.) ที่ 40.67 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนธ.ค.ลดลง 99 เซนต์ หรือ 2.2% ปิดที่ 43.57 barrดอลลาร์/บาร์เรล
สัญญาน้ำมันดิบ WTI ได้รับแรงกดดันจากการคาดการณ์ที่ว่า สต็อกน้ำมันดิบประจำสัปดาห์ซึ่งสำนักงานสารสนเทศด้านพลังงานสหรัฐ (EIA) จะเปิดเผยในวันนี้ จะยังคงปรับตัวสูงขึ้น ส่วนในรอบสัปดาห์ที่สิ้นสุดเมื่อวันที่ 6 พ.ย.ที่ผ่านมานั้น พุ่งขึ้น 4.2 ล้านบาร์เรล สู่ระดับ 482.7 ล้านบาร์เรล ซึ่งสูงกว่าที่นักวิเคราะห์คาดการณ์ไว้
นอกจากนี้ ตลาดน้ำมันนิวยอร์กยังได้รับปัจจัยลบจากข้อมูลด้านการผลิตที่ซบเซาของสหรัฐ โดยธนาคารกลางสหรัฐ (FED) เปิดเผยว่า การผลิตภาคอุตสาหกรรมปรับตัวลง 0.2% ในเดือนต.ค. โดยร่วงลงเป็นเดือนที่ 3 ติดต่อกัน และย่ำแย่กว่าที่นักวิเคราะห์คาดว่าจะอยู่ในระดับทรงตัว
ส่วนอัตราการใช้กำลังการผลิตในเดือนต.ค.ปรับตัวลงสู่ระดับ 77.5% สอดคล้องกับการคาดการณ์ของนักวิเคราะห์ จากระดับ 77.7% ในเดือนก.ย. ทั้งนี้ การผลิตภาคอุตสาหกรรมเป็นการประเมินผลผลิตในภาคการผลิต ภาคสาธารณูปโภคและภาคเหมืองแร่ของสหรัฐ